長安客舍贈李行父明府
作者：錢起
朝代：唐

paragraphs: 藏器待時少，知人自古難。
遂令丹穴鳳，晚食金琅玕。
誰謂兵戈際，鳴琴方一彈。
理煩善用簡，濟猛能兼寬。
夙夜念黎庶，寢興非宴安。
洪波未靜壑，何樹不驚鸞。
鳧舄傍京輦，甿心懸灌壇。
高槐暗苦雨，長劍生秋寒。
旅食還爲客，饑年亦盡歡。
親勞攜斗水，往往救泥蟠。
但恐酬明義，蹉跎芳歲闌。